# Informacije za korisnike – budite obaviješteni o svojim pravima

**Svibnja 2025**

Osobe na obveznom (prisilnom) liječenju mentalne bolesti na temelju naloga imaju veliki broj prava sukladno viktorijskom Zakonu o mentalnom zdravlju i dobrobiti iz 2022. godine (Victorian Mental Health and Wellbeing Act 2022). Ta prava uključuju:

* **da budu obaviještene o razlogu iz kog je izdan nalog za obvezno (prisilno) liječenje**.
* **da postoji pretpostavka da su u stanju** donositi odluke o svom liječenju. To znači:
* od njih se treba zatražiti informirani pristanak na liječenje, kad god je to moguće
* pravo na odbijanje elektrokonvulzivne terapije (ECT) kada su u stanju donijeti odluku o tome.
* **da budu uključene u donošenje odluka i dobiju pomoć za donošenje odluka** o procjeni, liječenju i oporavku od mentalne bolesti, uključujući:
* poštovanje njihovog mišljenja i želja
* razuman rok, bez pritiska ili prisiljavanja na donošenje odluka
* priliku da porazgovaraju o različitim vrstama liječenja sa svojim psihijatrom
* pomoć za pribavljanje drugog savjeta ili pomoći.
* **da im se pruži odgovarajuća pomoć za donošenje odluka i sudjelovanje u donošenju odluka**, za razumijevanje informacija i njihovih prava, kao i za komuniciranje njihovog mišljenja, želja, pitanja ili odluka.
* **da se s njima komunicira na način koji ispunjava njihove potrebe**, na primjer, na njihovom jeziku, u odgovarajućem fizičkom ili senzornom okružju, i prostoru u kome mogu komunicirati sa članovima obitelji, srodnicima, skrbnicima, osobama koje im pružaju potporu ili zastupnicima.
* **da budu obaviještene o njihovom liječenju,** uključujući objašnjenje:
* svih predloženih vrsta liječenja - svrhu, prednosti i nepoželjne posljedice (npr., rizici ili nuspojave)
* svih drugih vrsta liječenja koje su eventualno dostupne, uključujući njihove prednosti i nepoželjne posljedice.

Te informacije se moraju pružiti na način da ih pacijenti razumiju i mora im se odgovoriti na njihova pitanja. Pacijenti ove informacije mogu tražiti napismeno, i također mogu zatražiti tumača, ako ga trebaju.

* **da donose odluke o svom liječenju i oporavku koje su do određene mjere riskantne**.
* **da se u njihovom liječenju primjenjuju najmanje moguće restriktivne mjere, na što manje restriktivan način,** uzimajući u obzir njihove želje, ciljeve oporavka i dostupne alternativne vrste liječenja:
* Najmanje restriktivne mjere znače da se pacijentima treba dati **što više slobode**, što ovisi o njihovim individualnim okolnostima. Ono što je za jednu osobu ograničavajuće, za neku drugu ne mora biti tako.
* Pacijenti se zadržavaju na bolničkom liječenju samo kada se **ne mogu liječiti u zajednici (kao vanbolnički pacijenti)**.
* Nalog za obvezno (prisilno) liječenje se ne bi trebao izdati ako je **moguće da će prouzročiti više štete** nego što je ona koju pacijenti mogu izazvati ako se ne podvrgnu liječenju.
* Pacijenti se smiju **izolirati ili obuzdati** samo nakon što se to pokušalo svim drugim razumnim, manje restriktivnim mjerama ili nakon što su se sve te mjere isprobale ili razmotrile.
* **da se osjećaju sigurno i poštovano**, uključujući:
* da se prepozna i odgovori na njihov rodni identitet, seksualnu orijentaciju, spol, etničko podrijetlo, jezik, rasu, religiju (vjeru ili duhovnost), klasu, socioekonomski status, dob, invaliditet, neurodiverzitet, kulturu, boravišni status i geografsku nepovoljnost
* da se prepoznaju i ispunjavaju njihove druge **zdravstvene potrebe**
* da se njihovo **dostojanstvo, samostalnost i prava** poštuju i unaprjeđuju
* da dobiju usluge za mentalno zdravlje i dobrobit koje podupiru njihov **oporavak** i potpuno sudjelovanje u životu zajednice.
* da se njihova jedinstvena **kultura i identitet** poštuju, ako su pacijenti iz redova **Prvih naroda**, uključujući:
* pravo na procjenu i liječenje koje unaprjeđuje njihovo **samoodređivanje**
* poštovanje njihove **povezanosti** s obitelji, srodnicima, zajednicom, zemljom i vodom.
* **da** sukladno *Zakonu o mentalnom zdravlju i dobrobiti iz 2022. godine* **od službe za mentalno zdravlje i dobrobit** **dobiju informacije o njihovim pravima**, uključujući:
* pravo da dobiju **pismenu izjavu** i **usmeno objašnjenje**
* **odgovore na njihova pitanja** koji su potpuni i jasni, koliko god je to moguće.
* **da se njihove zdravstveni i osobni podaci točno i s poštovanjem unose u evidenciju:**
* pacijenti mogu zatražiti **ispravke** svojih zdravstvenih podataka
* ako služba za mentalno zdravlje i dobrobit odbije vaš zahtjev, možete sastaviti **izjavu o zdravstvenim podacima** u kojoj se objašnjavaju tražene promjene. Ta izjava se mora unijeti u zdravstveni karton / evidenciju pacijenta.
* **da daju izjavu o budućoj skrbi** u kojoj napismeno navode kakvu vrstu liječenja, skrbi i pomoći žele primati za mentalnu bolest:
* nadležni psihijatar mora uzeti u obzir njihove želje koje se tiču vrsta liječenja
* ako nadležni psihijatar ne primijeni vrstu liječenja koju je pacijent naveo u svojoj izjavi, u roku od 10 dana mora napismeno dostaviti svoje razloge za to.
* **da postave / imenuju osobu za pružanje potpore** koja će im pružati podršku, zalagati se za ono što pacijenti žele, pomoći im pristupiti informacijama i iskoristiti svoja prava.
* u određenim slučajevima će se osoba postavljena za pružanje potpore morati obavijestiti o liječenju pacijenta.
* **da zatraže mišljenje drugog psihijatra:**
* od bilo kojeg psihijatra, uključujući službu za mentalno zdravlje i dobrobit u kojoj se liječite ili besplatnu i neovisnu Službu za drugo mišljenje o psihijatrijskom liječenju (Second Psychiatric Opinion Service)
* ako nadležni psihijatar ne primijeni sve promjene koje je predložila Služba za drugo mišljenje o psihijatrijskom liječenju, mora objasniti svoje razloge za to. Pacijent mora primiti pismeno objašnjenje u roku od 10 radnih dana. Također, pacijenti imaju pravo od Ureda državnog psihijatrijskog savjetnika (Chief Psychiatrist) zatražiti reviziju liječenja.
* **da dobiju pomoć za komuniciranje**. Bolničkim pacijentima pravo na komuniciranje može biti ograničeno, ako je to nužno iz sigurnosnih razloga:
* ukoliko je to slučaj, to se mora napismeno dokumentirati.
* međutim, ograničenje komuniciranja se ne odnosi na kontaktiranje **pravnika**, **zastupnika za** **mentalno zdravlje, Odbora za** **mentalno zdravlje i dobrobit, Tribunala za** **mentalno zdravlje, Ureda državnog psihijatrijskog savjetnika**, ili **posjetitelja iz zajednice koga angažira Ured državnog pravozastupnika (Office of the Public Advocate community visitor)**.
* da komuniciraju s **pravnikom** kako bi zatražili pravnu pomoć.
* da komuniciraju sa **zastupnikom IMHA** kako bi zatražili pomoć u zastupanju. IMHA će se obavještavati o ključnim fazama obveznog (prisilnog) liječenja. IMHA će kontaktirati pacijenta, osim ako je pacijent to odbio.
* **da traže pomoć** zastupnika, posjetitelja iz zajednice ili bilo koje druge osobe po svom izboru.
* **da podnesu žalbu na nalog za obvezno (prisilno) liječenje** tako što će zatražiti saslušanje na Tribunalu za mentalno zdravlje:
* pacijenti mogu angažirati pravnika ili drugu osobu da ih zastupa ili im pruža potporu na saslušanju Tribunala za mentalno zdravlje.
* **da se žale na službu za mentalno zdravlje i dobrobit** tako što će razgovarati sa službom i / ili s Odborom za mentalno zdravlje. To uključuje žalbu na kršenje principa mentalnog zdravlja i dobrobiti, ili drugih principa kojih se pružatelji usluga ne pridržavaju.

# Što je IMHA?

IMHA, kratica za Independent Mental Health Advocacy (Neovisna služba za zastupanje u oblasti mentalnog zdravlja) pruža neovisne, besplatne i povjerljive usluge.

Ako ste na obveznom (prisilnom) liječenju, IMHA zastupnici mogu:

* saslušati što želite i porazgovarati s vama o opcijama
* dati vam informacije i potporu da biste iskoristili svoja prava
* surađivati s vama kako biste bili uključeni u svoje liječenje i oporavak
* dati vam uputnicu za druge službe, ako to želite

# Kako možete kontaktirati IMHA za više informacija

Možete:

* posjetiti web stranice [www.imha.vic.gov.au](http://www.imha.vic.gov.au)
* poslati email na contact@imha.vic.gov.au
* nazvati telefonsku službu IMHA na **1300 947 820**, u kojoj rade
zagovornici IMHA, od 9:30 do 16:30 sati, sedam dana u tjednu
(osim na državne blagdane)
* nazvati telefonsku službu IMHA za prava, na **1800 959 353** kako biste poslušali snimljene informacije o vašim pravima
* zamoliti djelatnika službe za mentalno zdravlje, skrbnika, srodnika ili drugu osobu koja vam pruža potporu da vam pomogne kontaktirati IMHA
* ako želite dostaviti povratne informacije ili se žaliti na IMHA, kontaktirajte nas ili potražite dio za pritužbe i povratne informacije na našim web stranicama.

